Moedertaalonderrig bevorder veeltaligheid - Afrikaans.com
Een van die algemeenste wanopvattings oor moedertaalonderrig is mense wat besluit dat Engels ŉ sogenaamde wêreldtaal is, en daarom moet hulle kinders, wat in werklikheid Afrikaans, isiXhosa, of isiZulu as huistaal het, in Engels onderrig word.
Navorsing het egter anders bewys. Wanneer dit by basiese opvoeding kom, bly onderrig in jou huistaal die heel beste keuse, want leerders wat in hul moedertaal onderrig word, presteer baie beter as diegene wat nie die geleentheid gegun word om in sy/haar moedertaal onderrig te word nie. Trouens, daar is meer as genoeg bewyse gelewer om met reg te kan sê: Moedertaalonderrig bevorder nie net leerderprestasie nie, maar is ook die bousteen van meertaligheid en kulturele diversiteit.
Me Ruschda O’Shea is skoolhoof by Tafelsig Sekondêre Skool in Tafelsig in die Wes-Kaap en sy sê die volgende: “Ons het twee briljante onderwysers wat Afrikaans Huistaal by die skool onderrig. Die afgelope paar jaar was daar ‘n konstante verbetering en ons resultate word al hoe beter. Ek glo ons het die regte besluit geneem om te sê dat Afrikaanse moedertaalonderrig by ons skool nie sal wegval nie. Soveel van ons skool se kinders praat Afrikaans by die huis en ons kan in die klas sien hoeveel beter leerders vaar indien hulle in hul moedertaal onderrig word.”
Wanneer jy dus die besluit moet neem oor die skool waarin jy jou kind gaan plaas, onthou die volgende:
Kinders leer makliker en vinniger in die taal wat hulle verstaan.
Jou kind se kanse vir sukses op skool, en later in die lewe, is groter indien hy of sy vir ten minste die eerste vier jaar in die huistaal onderrig word.
Ingewikkelde begrippe kan baie makliker verstaan en toegepas word in die huistaal.
Kinders kommunikeer baie makliker in hul huis- of moedertaal. Sodoende is dit vir die kind baie makliker om aan klasgesprekke en besprekings deel te neem, of vrae te vra.
Wanneer ŉ kind in sy of haar moedertaal onderrig word, is dit baie makliker vir die kind om ŉ tweede of derde taal aan te leer.
Aanleer van ’n tweede taal – ’n moet in Suid-Afrika
Prof. Elizabeth Pretorius, direkteur van die eenheid vir akademiese geletterdheidsnavorsing van Unisa se Departement Linguistiek word soos volg in die artikel aangehaal: ” Kinders wat ’n tweede taal informeel aanleer sal dit in alledaagse gesprekke kan gebruik. Dié soort taalvaardigheid word basiese interpersoonlike kommunikasievaardighede (BIKV) genoem. Kinders kan in ’n kort tyd – een tot drie jaar – ’n taamlik hoë BIKV-vlak bereik.” Sy voel egter dat dit beter is dat ’n tweede taal in ’n formele situasie aangeleer word, want dit lei tot kognitiewe akademiese taalvaardigheid (KATV) – en neem vyf tot sewe jaar om op te bou in ’n tweede taal mits die kind blootgestel is aan gehalte-onderrig met die klem op lees en skryf in die tweede taal. “Tweetaligheid moet beplan word om te pas by elke kind se ontwikkelingsbehoefte,” sê prof. Pretorius. Sy sê ook dat dit nie ideaal is om jou kind van die begin af in Engels te laat skoolgaan nie, maar liewer na ’n Engelse kleuterskool te stuur sodat hy/sy die tweede taal in ’n informele omgewing deur interaksie leer.